Züleyxa Izmailova

Züleyxa Izmailova ([züleihha]; perekonnanimi aserbaidžaanipäraselt İsmayılzade, hüüdnimi Zuzu; sündinud 13. juunil 1985 Tallinnas) on Eesti keskkonnaaktivist, feminist ja poliitik, XV Riigikogu liige. 

Ta õppis aastatel 2005–2008 Kehtna Majandus- ja Tehnoloogiakoolis geodeesiat, Tallinna Tehnikaülikoolis geenitehnoloogiat, Tallinna Polütehnikumis fotograafiat.

Poliitiline karjäär
Aastatel 2005–2012 oli Züleyxa Izmailova Sotsiaaldemokraatliku Erakonna liige. 11. märtsist 2015 kuni 10. veebruarini 2022 oli ta Erakonna Eestimaa Rohelised liige, 2017. aasta 27. märtsist kuni erakonnast lahkumiseni 2022. aasta 10. veebruaril ka erakonna esimees. 

Alates 9. novembrist 2017 kuni aprillini 2019 oli ta Tallinna abilinnapea.

20. mail 2022 astus ta erakonda Eesti 200. Oktoobris 2022 valiti Izmailova erakonna Eesti 200 üldkoosolekul Eesti 200 juhatusse. Ta kandideeris 2023. aasta Riigikogu valimistel Eesti 200 nimekirjas Riigikokku, kogus valimisringkonnas nr 1 (Haabersti, Põhja-Tallinn ja Kristiine) 1011 häält ega osutunud valituks. 

19. mail 2023, pärast Eesti 200 parlamendifraktsiooni liikme Johanna-Maria Lehtme lahkumist riigikogust, teatas erakond, et 20. mail saab Riigikogu liikmeks asendusliige Züleyxa Izmailova.

2023. aasta 2. juunist teatati, et temast saab Tarmo Tamme asemel riigikogu keskkonnakomisjoni juht, kuid kaks nädalat hiljem teatas Eesti 200 fraktsiooni esimees Marek Reinaas, et fraktsioonis ei ole Izmailovale täit toetust ja vahetus lükkub tõenäoliselt edasi septembrisse.

Tunnustus
2016 – ajakirja Anne & Stiil aasta naine

Isiklikku
Ta ema on eestlane, isa oli aser. Esimesed viis aastat elas ta Aserbaidžaani pealinnas Bakuus. 1990. aasta jaanuaris tungis Nõukogude armee Bakuusse, et sõjalise sekkumisega maha suruda Aserbaidžaani iseseisvust nõudnud Rahvarinde demokraatlik opositsioon. Nõukogude Liidu 20 000 sõdurist koosneva armee pealetungi käigus vigastati 800 ning tapeti ligi 200 tsiviilisikut, nende hulgas ka Züleyxa Izmailova isa Yusif Ismayilov. Pärast veriseid sündmusi kolis Züleyxa Izmailova ema koos lastega tagasi Eestisse.

2017. aastal abiellus Züleyxa Izmailova oma pikaaegse kallimaga Joonas Laksiga, neil on kolm last. 

Züleyxa Izmailova noorem õde Leili Izmailova haigestus vähki ja suri 2014. aastal 27aastaselt.

Viited

Välislingid

MA ELAN SIIN. Eesti-Aserbaidžaani verd Züleyxa Izmailova, Vikerraadio saade, 5. november 2016
Keskkonnaaktivist rääkis «Radaris» oma argipäevast: päevad täis koosolekuid, seminare, meeleavaldusi Postimees, 7. veebruar 2017
Video! Zuzu Izmailova tundis abielu registreerides süümepiinu: mul on palju sõpru, kes seda Eestis teha ei saa! Elu24, 7. august 2017
Roheliste erakonna juht Züleyxa Izmailova on valmis minema abilinnapeaks, ETV saade "Terevisioon", 3. november 2017
Tahaksin, et raviotstarbeline kanep oleks paremini kättesaadav, Õhtuleht, 16. november 2017
Iibest, naiste õigustest ja keskkonnast, Eesti Päevaleht, 6. märts 2018
Rail Baltic tuleb teiste projektide arvelt, Postimees, 16. mai 2018

Eesti ajakirjanikud
XV Riigikogu liikmed
Erakond Eesti 200 poliitikud
Erakonna Eestimaa Rohelised poliitikud
Sündinud 1985